BIGC ปัดข่าวบริษัทแม่เตรียมขายกิจการในไทย
BIGC ปัดข่าวใน Social Media ว่าบริษัทแม่เตรียมขายกิจการในไทย
18 ธ.ค. 2558

จากกระแสข่าวใน Social Media ว่า Casino Group บริษัทค้าแม่ของบริษัท บิ๊กซี ซูเปอร์เซ็นเตอร์ จำกัด (มหาชน) หรือ BIGC ในฝรั่งเศสตัดสินใจเพิ่มความยืดหยุ่นทางการเงินด้วยแผนลดหนี้ในปี 2016 มูลค่ากว่า 2,000 ล้านยูโร (ราว 78,000 ล้านบาท) ผ่านการทำธุรกรรมด้านอสังหาริมทรัพย์และขายสินทรัพย์ที่ไม่ใช่สินทรัพย์หลักในการประกอบธุรกิจออกไป ซึ่งมีประเด็นการขายกิจการของ BIGC ประเทศไทยรวมอยู่ด้วย
ล่าสุด BIGC ได้ออกมาชี้แจงว่า บริษัทได้เลือกวิธีระดมทุนผ่านการจัดตั้งกองทุนทรัสต์เพื่อการลงทุนในอสังหาริมทรัพย์ (REIT) เนื่องจากถือว่าให้ผลตอบแทนในระดับที่ดีและมั่นคงจากรายได้และค่าเช่าใดที่ REIT สามารถจัดหาผลประโยชน์ได้ตามหลักเกณฑ์ที่คณะกรรมการกำกับหลักทรัพย์ (กลต.) ประกาศกำหนด
นอกจากนี้ ยังยืนยันว่า จะดำเนินกิจการในประเทศไทยต่อไป โดยมีแผนภายในปี 2016 เตรียมเปิด Hypermarket 6 สาขา Big C Market 3 สาขา และ Mini Big C 75 สาขา พร้อมปรับปรุงพื้นที่เช่าและพื้นที่ขายของ Hypermarket อีก 7 แห่งให้แล้วเสร็จ
 
ขณะที่ข่าวการประกาศขายกิจการและการหาผู้ร่วมลงทุนที่ผ่านมา ส่งผลให้ราคาหุ้นของบริษัทแม่ของ BIGC (Casino Guichard Perrachon SA CO:FP) เด้งขึ้นมาถึง 6.47% หลังราคาหุ้นร่วงตกต่ำมาเป็นเวลานาน
ท่ามกลางการตั้งคำถามว่า ธุรกิจค้าปลีกในหลายประเทศได้ผ่านยุครุ่งเรืองถึงขีดสุดมาแล้ว? เช่นเดียวกับกรณีของกลุ่มเทสโก้ของประเทศอังกฤษ ที่มีแผนที่จะขายกิจการในประเทศต่างๆ (ซึ่งอาจรวมถึง เทสโก้โลตัส ในไทย) เพื่อนำเงินมาชำระหนี้ เนื่องจากกิจการในประเทศแม่ประสบกับภาวะขาดทุนต่อเนื่อง
อนึ่ง เมื่อ 5 ปีที่แล้ว คาฟูร์ ประกาศขายกิจการในเมืองไทย มีกลุ่มเศรษฐีไทยหลายเจ้ารวมถึงกลุ่ม BJC เข้าร่วมประมูลซื้อกิจการในครั้งนั้นด้วย โดยกลุ่มคาสิโนกรุ๊ปของฝรั่งเศสเป็นผู้ชนะ ส่งผลให้ให้ BJC ต้องเบนเข็มไปซื้อร้านค้าปลีกที่ประเทศเวียดนามแทน จึงเป็นที่น่าจับตาว่าหากกรณีดังกล่าวเป็นความจริง กลุ่ม BJC อาจมีโอกาสในการเข้าซื้อกิจการอีกครั้ง